Fatoumata er Gambias fremtid | Mellemfolkeligt Samvirke
Fatoumata er Gambias fremtid
I april valgte Gambia sit første demokratiske parlament i 22 år. En af de nye nyvalgte politikere er Fatoumata Jawara. Hun er fortællingen om landets grusomme fortid – men også håbet for det nye Gambia.
Det er dagen efter valget i Gambia. I en lille sidegade i hovedstaden Banjul er en stor pavillon slået op, og i teltdugens skygge er der fest. Venner, familie og mennesker, der har stemt på Fatoumata Jaware, er mødt op for at fejre, at hun blev valgt ind i parlamentet. Musikken og temperaturen er høj, og i klyngen af mennesker går Fatoumata Jawara rundt.
Hun ser lidt befippet ud over al virakken.
"Det er fantastisk at være valgt ind, og jeg glæder mig til at komme i gang i parlamentet," siger hun.
Aktivister var med til at vælte diktator
I 1994 tog Yahya Jammeh magten i Gambia ved et militærkup. De følgende 22 år ledte han landet efter forgodtbefindende og slog hårdt ned på al kritik af styret. Aviser blev lukket, valgene var præget af svindel og politiske modstandere blev fængslet – nogle endda slået ihjel.
I 2016 besluttede Jammeh sig for at afholde et demokratisk valg i den faste overbevisning, at han som landets leder ville vinde. Det gjorde han ikke. Og han accepterede ikke resultatet, før det folkelige pres voksede sig så stort, at han var tvunget til at give op.
Activista, der er Mellemfolkeligt Samvirkes internationale ungenetværk, kæmpede i mange år for forandringer, og de spillede en væsentlig rolle i at få diktatoren fjernet. De opbyggede bl.a. et netværk af unge på tværs af landet, som var med til at få folk på gaden og kræve, at Jammeh forlod posten – og landet.
I dag er Fatoumata Jawara 29 år gammel. Hun var kun et barn, da et militærkup i 1994 ændrede Gambia fra et velfungerende demokrati til et benhårdt diktatur, hvor der blev slået hårdt ned på modstandere af styret.
Alligevel valgte Fatoumata Jawara at tage kampen op ved vedholdende at kæmpe for politiske forandringer i Gambia. Og hun har betalt en høj personlig pris for det.
Tortur og en vens død
Fatoumatas Jawaras mareridt begyndte, da hun deltog i en fredelig demonstration i april 2016. Folk gik på gaden for at presse på for demokratiske reformer i landet. Fatoumata var en af de få, der turde stå op i mod diktaturet i Gambia.
Pludselig blev demonstration opløst, og flere af demonstranterne blev anholdt. Deriblandt Fatoumata. De blev kørt væk.
"De tog mig til et mørkt sted, jeg ved ikke hvor – jeg havde bind for øjnene. De tog tøjet af mig og jeg blev gennemtæsket. Jeg besvimede til sidst," har hun tidligere fortalt om anholdelsen.
I de følgende dage blev hun og de andre demonstranter afhørt, tæsket, mishandlet og tortureret. En af dem døde. Det tog en måned, før Fatoumatas skader på kroppen var væk.
Men efter løsladelsen fortsatte hun sin kamp for demokrati i Gambia. Kampen bar frugt. I begyndelsen af 2017 blev diktatoren væltet og i april afholdt landet sit første demokratiske valg efter 22 års diktatur.
Unge og kvinder skal vise vejen
Fatoumata Jawara stillede op til parlamentsvalget og blev valgt. Undervejs fik hun støtte af Activista Gambia, Mellemfolkeligt Samvirkes internationale ungenetværk, der havde udvalgt syv kandidater, som kunne bruge en håndsrækning. Hun fik blandt andet kampagnetræning og økonomisk støtte til plakater og andet valgmateriale.
I dag bliver hun fejret i baggården i Banjul.
"Som kvinde, var jeg nødt til at stille op. Landet har været styret af mænd i årevis, og det skal ændres. Det handler om at give kvinder i Gambia mulighed for udfolde deres potentiale. Lige nu synes mange, at kvinder ikke skal have indflydelse. Det er så forkert," siger hun.
Hun vil bl.a. arbejde for bedre veje, elektricitetsforsyning, rent vand – og ikke mindst for at unge som hende selv får større indflydelse.
"Indtil nu har landet været styret af gamle mennesker, der tænker på en gammeldags måde. De forstår ikke ungdommen. Derfor er det så vigtigt, at ungdommen får indflydelse. Jeg vil gøre mit til at genskabe Gambia."
"Jeg var klar over, at jeg satte mit liv på spil"
Muhammed Lamin Saidykhan fra Activista Gambia kunne ikke sove om natten, da det stod klart, at landets præsident nægtede at acceptere valgnederlaget og træde tilbage. Så kastede han sig ud i en vild og vovet indsats for at mobilisere unge i landet til en kamp for retfærdighed.